Vyhlásenie
Ministerstva práce, sociálnych vecí a rodiny Slovenskej republiky 

Návrh zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov sa predkladá na rokovanie vlády Slovenskej republiky s  rozpormi nasledujúcimi pripomienkujúcimi subjektmi: 

1.	Ministerstvo financií Slovenskej republiky, 
2.	Združenie seniorských prijímateľov sociálnych služieb, 
3.	SOCIA- Nadácia na podporu sociálnych zmien (ďalej len „SOCIA“), 
4.	Slovenská katolícka charita, 
5.	Občianske združenie Vagus, 
6.	Konferencia biskupov Slovenska, 
7.	ZMOS, 
8.	Únia miest Slovenska, 
9.	Mesto Banská Bystrica, 
10.	Banskobystrický samosprávny kraj, 
11.	Bratislavský  samosprávny kraj,
12.	Žilinský samosprávny kraj, 
13.	Národná rada občanov so zdravotným postihnutím,
14.	Únia nevidiacich a slabozrakých Slovenska,
15.	Splnomocnenec vlády pre rómske komunity,
16.	Komisárka  pre deti, 
17.	Simona Petrík, poslankyňa Národnej rady Slovenskej republiky, 
18.	Jana Žitňanská, poslankyňa Európskeho parlamentu,
19.	Aliancia súkromných jaslí a škôlok.

A.	Okruh zásadných pripomienok uplatnených k novému mechanizmu financovania sociálnych služieb

Všeobecne

•	Ministerstvo financií Slovenskej republiky žiada stanoviť výšku finančného príspevku poskytovaného z rozpočtovej kapitoly  Ministerstva práce, sociálnych vecí a rodiny Slovenskej republiky (ďalej len „MPSVR SR“) na základe fixnej nominálnej sumy, ktorá bude každoročne valorizovaná o index spotrebiteľských cien 

Pripomienky k finančnému príspevku na prevádzku poskytovanej sociálnej služby poskytovanému z rozpočtu obce a z rozpočtu vyššieho územného celku

•	pri určení predpokladaných bežných výdavkov a predpokladaných príjmov neverejného poskytovateľa SS, ak tento druh sociálnej služby neposkytuje obec alebo vyšší územný celok prostredníctvom verejných poskytovateľov v rámci svojej pôsobnosti, vychádzať zo skutočných príjmov a výdavkov tohto neverejného poskytovateľa tak, ako je to v súčasnej právnej úprave (návrhom MPSVR SR sa novo ustanovuje možnosť  výšku finančného príspevku na prevádzku  u takýchto neverejných poskytovateľov odvíjať aj  od príjmov a výdavkov verejného poskytovateľa v územnom obvode inej obce v rámci územného obvodu vyššieho územného celku, v ktorom sa obec nachádza, resp. od príjmov a výdavkov verejného poskytovateľa v územnom obvode iného priamo susediaceho vyššieho územného celku) (Združenie seniorských prijímateľov sociálnych služieb, SOCIA, Slovenská katolícka charita, Jana Žitňanská, Národná rada občanov so zdravotným postihnutím, Únia nevidiacich a slabozrakých Slovenska)
•	návrhom zákona sa ustanovila povinnosť vyššiemu územnému celku spolufinancovať sociálnu službu včasnej intervencie prostredníctvom finančného príspevku na prevádzku so spôsobom jeho určenia tak, ako je to v prípade iných druhov sociálnych služieb- bez určenia minimálnej pevnej sumy v zákone, ktorou by boli obce a vyššie územné celky pri poskytovaní tohto finančného príspevku v rámci svojej samosprávnej pôsobnosti viazané; zásadnou pripomienkou sa navrhuje ustanoviť výšku finančného príspevku v prepočte na počet hodín poskytovania tejto služby + stanoviť minimálnu výšku  hodinovej sadzby na 16,70 eur;  odvíjať výšku finančného príspevku na prevádzku v zariadeniach krízovej intervencie od násobku mesačnej minimálnej mzdy (Občianske združenie Vagus, Združenie seniorských prijímateľov sociálnych služieb, SOCIA, Slovenská katolícka charita, Jana Žitňanská)
•	obdobne ustanoviť výšku finančného príspevku  na prevádzku tlmočníckej služby v prepočte na počet hodín poskytovania tejto služby a stanoviť zákonom  minimálnu výšku  hodinovej sadzby na 10 eur (Jana Žitňanská)
•	odvíjať výšku FP na prevádzku v zariadeniach krízovej intervencie od násobku mesačnej minimálnej mzdy (Konferencia biskupov Slovenska, Občianske združenie Vagus, SOCIA, Slovenská katolícka charita) 
•	výška finančného príspevku na prevádzku služby krízovej intervencie, ktorú poskytuje neverejný poskytovateľ, v prepočte na jedného prijímateľa na mesiac nemá byť nižšia o viac ako 15% v porovnaní s reálnym prepočtom nákladov sociálnej služby na jedného prijímateľa na mesiac (Občianske združenie Vagus, SOCIA, Slovenská katolícka charita, Združenie seniorských prijímateľov sociálnych služieb)
•	zrušiť znovuzavedenie povinnosti prispievať z rozpočtu obcí a miest na spolufinancovanie sociálnych služieb v zariadeniach podmienených odkázanosťou (zariadení pre seniorov, zariadení opatrovateľskej služby a v dennom stacionári) poskytovaním finančného príspevku na prevádzku  pre neverejných poskytovateľov  sociálnych služieb (ZMOS)
•	rozšíriť §78aa – finančný príspevok na poskytovanie sociálnej služby v nocľahárni pre neverejných poskytovateľov sociálnych služieb aj na útulok, nízkoprahové denné centrum a nízkoprahovú sociálnu službu pre deti a rodinu; návrh MPSVR SR– poskytovať príspevok z MPSVR SR neverejným poskytovateľom len na nocľaháreň 
•	zaviesť povinnosť obce poskytovať finančný príspevok na prevádzku neverejnému poskytovateľovi sociálnych služieb v komunitnom centre (SOCIA)

Pripomienky k nastaveniu určovania finančného príspevku na prevádzku
•	posunúť účinnosť zákona od roku 2019 ( Únia miest Slovenska, Mesto Banská Bystrica)
•	pri určení priemerných ekonomicky oprávnených nákladov za predchádzajúci rok vychádzať zo skutočného čerpania finančných prostriedkov a podľa priemerného počtu prijímateľov sociálnej služby, nie podľa počtu miest zapísaného v registri (Banskobystrický samosprávny kraj)
•	zaviesť spôsob výpočtu výšky finančného príspevku na prevádzku, ktorý poskytuje obec, aj pre vybrané dva druhy sociálnej služby krízovej intervencie (nízkoprahové denné centrum, nízkoprahová sociálna služba pre deti a rodinu)  (Občianske združenie Vagus,)

Pripomienky k finančnému príspevku poskytovanému MPSVR SR na sociálne služby v zariadeniach podmienených odkázanosťou

•	pri určení výšky finančného príspevku na poskytovanie sociálnej služby v zariadeniach podmienených odkázanosťou zohľadňovať aj vek prijímateľov sociálnej služby (Jana Žitňanská)
•	zvýšiť výšku tohto finančného príspevku pri ambulantnej sociálnej službe a diferencovať  aj podľa cieľových skupín: nezaopatrené dieťa, plnoletá fyzická osoba do dovŕšenia dôchodkového veku a fyzická osoby, ktorá dovŕšila dôchodkový vek – (návrh MPSVR SR rozlišuje výšku finančného príspevku podľa stupňa odkázanosti a súčasne podľa formy  sociálnej služby - pobytovej alebo ambulantnej, tak že pri ambulantnej je to 50% výšky z finančného príspevku pri pobytovej službe);  oproti návrhu MPSVR SR znamená návrh zvýšenie finančného príspevku (Národná rada občanov so zdravotným postihnutím, Občianske združenie Vagus, SOCIA, Slovenská katolícka charita, Jana Žitňanská)
•	zohľadniť pri určení výšky finančného príspevku na poskytovanie sociálnej služby v zariadeniach podmienených odkázanosťou, nielen formu sociálnej služby, štruktúru prijímateľov sociálnej služby podľa stupňa odkázanosti a počet miest, ale aj vek prijímateľov sociálnej služby danej sociálnej služby (Občianske združenie Vagus, SOCIA, Slovenská katolícka charita)
•	požiadavka, aby sa finančný príspevok na poskytovanie sociálnej služby v zariadeniach podmienených odkázanosťou poskytoval vo výške násobku aktuálnej minimálnej mzdy v rozpočtovom roku, na ktorý sa tento príspevok poskytuje (návrh MPSVR SR vychádza z minimálnej mzdy na   predchádzajúci rozpočtový rok) (ZMOS, Únia miest Slovenska, Mesto Banská Bystrica)
•	považovať pri podávaní žiadosti o finančný príspevok všetky neobsadené miesta v zariadení, ktorým je zariadenie podporovaného bývania, zariadenie opatrovateľskej služby, rehabilitačné stredisko a denný stacionár, za miesta so stupňom odkázanosti IV (návrh MPSVR SR je na minimálny stupeň odkázanosti pre príslušný druh zariadenia) (Národná rada občanov so zdravotným postihnutím, Občianske združenie Vagus, Združenie seniorských prijímateľov sociálnych služieb, Slovenská katolícka charita, SOCIA, Jana Žitňanská)
•	prepracovať ustanovenia týkajúce sa určenia úhrad za sociálne služby verejným                poskytovateľom  sociálnych služieb (Bratislavský samosprávny kraj)

Pripomienky k mechanizmu poskytovania finančného príspevku z rozpočtovej kapitoly MPSVR SR na sociálne služby v zariadeniach podmienených odkázanosťou, zavedením uspokojovania žiadostí o finančný príspevok podľa ustanovených priorít (priorizácia poskytovateľov, ktorým bol v minulom roku poskytnutý finančný príspevok) do vyčerpania finančných zdrojov určených na príspevok a následne zvyšným žiadateľom podľa dňa doručenia žiadosti o poskytnutie finančného príspevku

•	vypustiť podmienku pri uspokojovaní poradia žiadateľov o finančný príspevok, že finančné prostriedky na príslušný rozpočtový rok budú poskytnuté žiadateľom, ak im ministerstvo poskytovalo finančný príspevok v predchádzajúcom rozpočtovom roku,  (diskriminácia novovzniknutých poskytovateľov a tých, ktorí chcú poskytovať sociálnu službu, ktorá je v regióne nedostatková) (Bratislavský samosprávny kraj, Občianske združenie Vagus, SOCIA, Slovenská katolícka charita, Jana Žitňanská)
zrušiť v rámci poradia uspokojovania žiadostí kritérium vybavenosti územného obvodu obce, resp. vyššieho územného celku počtom miest v zariadeniach pre cieľovú skupinu fyzických osôb odkázaných na pomoc inej fyzickej osoby pri sebaobsluhe  (neuplatňovať systém „minimálnej siete“ pre žiadateľov o finančný príspevok, ktorým nebol poskytnutý finančný príspevok na predchádzajúci rozpočtový rok)(Jana Žitňanská)
B.	Okruh zásadných pripomienok uplatnených k naviazaniu mechanizmu financovania sociálnych služieb  na komunitný plán sociálnych služieb obce a koncepciu rozvoja sociálnych služieb vyššieho územného celku

•	vypustiť povinnosť obce a vyššieho územného celku vydávať poskytovateľovi sociálnych služieb písomné vyjadrenie o súlade predloženej žiadosti o poskytnutie finančného príspevku z rozpočtovej kapitoly MPSVR SR s komunitným plánom sociálnych služieb alebo koncepciou rozvoja sociálnych služieb (Bratislavský samosprávny kraj)
•	nad rámec návrhu zákona: upraviť, aby bola koncepcia rozvoja sociálnych služieb          záväzným dokumentom pre všetkých účastníkov právnych vzťahov pri poskytovaní          sociálnych služieb (štát – vyšší územný celok -neverejní poskytovatelia - občania)              (Žilinský samosprávny kraj)

C.	Okruh zásadných pripomienok uplatnených ku kvalifikačným predpokladom

•	novo nastaviť kvalifikačné predpoklady na výkon práce inštruktora sociálnej rehabilitácie a zosúladiť so zákonom o sociálnej práci  (Splnomocnenec vlády pre rómske komunity)
•	ponechať možnosť poskytovania špecializovaného sociálneho poradenstva pre fyzickú osobu s ťažkým zdravotným postihnutím aj fyzickou osobou so stredoškolským vzdelaním príslušného zamerania, ak má  jednoročnú prax zodpovedajúcu obsahu činnosti v rámci poskytovaného špecializovaného sociálneho poradenstva (bez kvalifikačného predpokladu v študijnom odbore sociálna práca) (Jana Žitňanská) 
•	

D.	Okruh zásadných pripomienok uplatnených k zariadeniam starostlivosti o deti do troch rokov veku dieťaťa  („k jasliam“)

•	požiadavka, aby opatrovateľ detí v zariadení starostlivosti o deti do troch rokov veku dieťaťa, ktorý bude spĺňať podmienku odbornosti vo vymedzenom zdravotníckom  odbore, poskytoval starostlivosť aj deťom s vekom vyšším ako jeden rok (do troch rokov veku) (Komisárka pre deti)
•	nad rámec návrhu zákona: doplniť, aby sa za odborného zamestnanca považoval aj zamestnanec poskytujúci zdravotnícku asistenciu, ako novú odbornú činnosť pri poskytovaní sociálnej služby v zariadení starostlivosti o deti do troch rokov veku dieťaťa  (Komisárka  pre deti)
•	nad rámec návrhu zákona: konkrétne doplniť činnosti, ktoré sa majú poskytovať v rámci zdravotníckej asistencie, ako novej odbornej činnosti pri poskytovaní sociálnej služby v zariadení starostlivosti o deti do troch rokov veku dieťaťa (Komisárka  pre deti)
•	nad rámec návrhu zákona: doplniť osobitný postup vyššieho územného celku pri zápise „jaslí“, ktoré sú  z hľadiska skutkového stavu spojené s materskou školou do registra poskytovateľov sociálnych služieb, postupovať v súčinnosti s Ministerstvom školstva, vedy, výskumu a športu Slovenskej republiky (právne vyčleniť jasle priestorovo umiestnené v materskej škole zaradenej do siete škôl, z tejto materskej školy, aj keď zostanú naďalej jasle umiestnené v prenajatých priestoroch tejto materskej školy; účelom je, aby registráciu takýchto jaslí, už ako zariadení podľa zákona o sociálnych službách, zabezpečil vyšší územný celok ex offo (teda bez podania žiadosti prevádzkovateľov týchto jaslí- niektoré vznikli ešte v roku 1993 a považovali sa podľa vtedajších predpisov za spoločné zariadenie materská škola a jasle a v súčasnosti tieto jasle spĺňajú všetky predpoklady na prevádzku tak, ako to vyžaduje  zákon o sociálnych službách (Komisárka  pre deti)
•	nad rámec návrhu zákona: doplniť do kvalifikačných predpokladov potrebných na vykonávanie pracovných činností v sociálnych službách požiadavky na pracovnú pozíciu zdravotnícky asistent (Komisárka  pre deti)
•	nad rámec návrhu zákona: doplniť prechodné ustanovenie, ktorým sa zabezpečí, aby  v prípade „jaslí“ zriadených pred 1.1.2018 ako materská škola, ktorá je v sieti školských zariadení a sú v nej umiestnené jasle, boli tieto jasle vyčlenené zo sústavy školských zariadení, a tak  mohli byť  prevádzkované ako zariadenie sociálnych služieb (Komisárka  pre deti)
•	aby sociálnu službu v zariadeniach starostlivosti o deti do troch rokov veku dieťaťa mohli využiť aj deti, ktorých rodičia nespĺňajú zákonom ustanovené podmienky (Simona Petrík)
•	nad rámec návrhu zákona: vyňať  prevádzkovateľov „jaslí“ z povinnosti vypracovať a uložiť do verejnej časti registra účtovných závierok výročnú správu o činnosti a hospodárení poskytovateľa sociálnych služieb za predchádzajúci kalendárny rok (Simona Petrík)
•	nad rámec návrhu zákona: aby bolo v „jasliach“ poskytované aj vzdelávanie  (Simona Petrík)
•	odklad povinnosti poskytovateľa sociálnych služieb v zariadení starostlivosti o deti do troch rokov veku dodržiavať personálny normatív; účinná úprava má odklad do 31.12.2017  (Aliancia súkromných jaslí a škôlok)

E.	Iné oblasti uplatnených zásadných pripomienok

•	nad rámec návrhu zákona: vytvoriť právne podmienky pre poskytnutie finančného príspevku na prevádzku poskytovateľovi sociálnych služieb z rozpočtovej kapitoly MPSVR SR, ak tento príspevok neposkytne obec alebo vyšší územný celok (Žilinský samosprávny kraj)
•	nad rámec návrhu zákona: doplniť do povinnosti obce a vyššieho územného celku poskytnutie alebo zabezpečenie sociálnych služieb najneskôr do 60 dní odo dňa doručenia žiadostí fyzickej osoby, ktorá je odkázaná na sociálnu službu o zabezpečenie sociálnej služby (Slovenská katolícka charita)
•	nad rámec návrhu zákona: V prílohe č.3 ( posudzovanie odkázanosti fyzickej osoby na pomoc inej fyzickej osoby nahradiť slová “nepretržitý dohľad“ slovami „zvýšenú mieru náležitého dohľadu“. (Slovenská katolícka charita, SOCIA, Združenie seniorských prijímateľov sociálnych služieb, Občianske združenie Vagus, Jana Žitňanská)
•	nad rámec návrhu zákona: Zosúladenie stavebného zákona so zákonom o sociálnych službách v nadväznosti na vydávanie kolaudačných rozhodnutí (účel využitia stavby na sociálnu službu) s obmedzím počtu prijímateľov sociálnej služby - 40 prijímateľov sociálnej služby na zariadenie (Bratislavský samosprávny kraj)  
•	nad rámec návrhu zákona: finančný príspevok na prevádzku  pre nízkoprahové denné centrum a nízkoprahovú sociálnu službu pre deti a rodinu ustanoviť paušálom s povinnosťou, aby tento príspevok poskytovalo MPSVR SR; podľa platnej úpravy by mali poskytovať finančný príspevok obce a mestá a výška nie je určená paušálne, ale zákonom  ustanoveným spôsobom určenia výšky vychádzajúcim z porovnateľnosti financovania s verejnými poskytovateľmi  príslušného druhu sociálnej služby v územnom obvode príslušnej obce alebo vyššieho územného celku (Konferencia biskupov Slovenska, Občianske združenie Vagus, Združenie seniorských prijímateľov sociálnych služieb, SOCIA, Slovenská katolícka charita)
•		nad rámec návrhu zákona: návrh novely je rozsiahly, s dôsledkom na zložitosť, ťažkú čitateľnosť a nezrozumiteľnosť- vypracovať úplne nový zákon o sociálnych službách reflektujúci na všetky problematické aspekty (Jana Žitňanská).